ROMANIA
JUDETUL HUNEDOARA
CONSILIUL JUDEȚEAN


PROCES VERBAL
încheiat în ședința extraordinară a Consiliului Județean Hunedoara
din data de 19 iunie 2026

		În conformitate cu prevederile art.178 alin.2 și art.179 alin.3 din Ordonanța de Urgență a Guvernului României nr.57/2019 privind Codul administrativ, cu modificările și completările ulterioare, prin Dispoziția Președintelui Consiliului Județean Hunedoara nr.138/2026 și Dispoziția Președintelui Consiliului Județean Hunedoara nr.139/2026 pentru completarea Dispoziției Președintelui Consiliului Județean Hunedoara nr.138/2026, Consiliul Județean Hunedoara a fost convocat și s-a întrunit în ședință extraordinară, în sistem de videoconferință, în data de 19 iunie 2026, ora 9:00.
	La ședință sunt prezenți: Nistor Laurențiu – președintele Consiliului Județean Hunedoara; Țambă Alin Adam și Demeter Ioan - vicepreședinții Consiliului Județean Hunedoara; Andronache Emanoel, Băbău Valeriu, Bălănesc Doinița Maria, Bogdan Sever, Chivu Cristina, Ciora Adrian Sergiu, Costa Diana Claudia,  Dobra Ramona Andreea, Dunca Victoria Alina, Filimon Valeria Cristina, Hirghiduși Ion, Icodin Petru Cristian, Ile Alecsandru Gheorghe, Indreiu Daniel Ioan, Ivăniși Maria, Lăsconi Aurica, Mane Marius, Nicola Alina Maria, Olariu Ana Monica, Olărescu Dănuț, Pârvan Ilie, Petruș Adrian, Pop Maria Ioana, Prip Ioan, Răduți Mihai Andrei, Rotariu Viorel Adelin, Rus Ioan, Ștaier Ioan Dumitru, Ștefănie Maria – consilieri județeni; Dan Daniel -  secretarul general al județului.
Ședința este condusă de domnul președinte Nistor Laurențiu.
Nistor Laurențiu:
Bună dimineața! Inainte de a începe ședința vreau să îmi cer scuze că 
 v-am deranjat cu o oră ședința dar vă și motivez de ce ca să stiți, la ora 11 sunt invitat la Orăștie, vine domnul ministrul Cseke ca să inaugureze niște creșe, m-a invitat acolo și e frumos când te invită miniștrii să mergi.Se mai întâmplă pe la noi prin județ  vin miniștri și nu esti invitat și atunci să mergem măcar la cei care ne invită.
Întrucât sunt prezenți un număr de 31 consilieri județeni,  la care se adaugă președintele consiliului județean (32), potrivit art.180 alin.1 din Ordonanța de Urgență a Guvernului României nr.57/2019 privind Codul administrativ, cu modificările și completările ulterioare, ședința este legal constituită.
Dau cuvântul secretarului general al județului pentru a supune la vot  procesul verbal încheiat în ședința extraordinară din data de 8 iunie 2026.



Dan Daniel:, 
		În conformitate cu prevederile art.138 alin.15 din Ordonanța de Urgență a Guvernului României nr.57/2019 privind Codul Administrativ, supun spre aprobare procesul-verbal încheiat în ședința extraordinară din data de 8 iunie 2026.
		Se supune la vot:
1. Împotrivă?
1. Abţineri?
1. Cine este pentru?
Procesul verbal s-a aprobat cu 32 voturi pentru.
Nistor Laurențiu:
Doamnelor și domnilor consilieri, vă propun următorul proiect al ordinii de zi:	
1. Proiect de hotărâre privind aprobarea devizului general actualizat pentru obiectivul de investiții ”Creșterea eficienței energetice și reabilitarea imobilului Teatrul Dramatic I.D.Sîrbu Petroșani”;
1. [bookmark: _Hlk232596382]Proiect de hotărâre privind aprobarea contractării unei finanțări rambursabile interne în valoare de maximum 56.883.997 lei
 	Stimati colegi ordinea de zi v-a fost prezentată și avem un punct suplimentar la ordinea de zi: 
1. Proiect de hotărâre privind aprobarea intenției de preluare de către județul Hunedoara a Spitalului General Căi Ferate Simeria aflat în subordinea Ministerului Transporturilor și Infrastructurii.  
Sper să nu vă surpindă pe unii că noi discutăm de acest lucru de circa un 
an și jumatate și ați fost de acord toti, iată că a venit timpul să-l facem și fac o precizare până nu supun la vot să stiți și asta și să știe și cetățenii din Simeria. Spitalul de la Simeria poate să-l dorescă, să-l preia oricine dar trebuie să aibă condițiile financiare să sustii un spital. Singura entitate din județul asta care are condițiile economice, financiare, de toate să poată să-l susțină acest spital este Consiliul Județean Hunedoara. Vă asigur de la început că Spitalul din Simeria, nu se va dori și nu dorește nimeni să-l bage în subordinea Spitalului Județean, rămâne spital de sine stătător cu conducerea parte la Simeria, ba mai mult dacă îl preluăm noi vrem să și dezvoltăm alte secții, să-l renovăm așa cum am renovat și Spitalul Județean din Deva. Deci, este un lucru bun.Sigur că am auzit și eu că sunt câteva mii de semnături dacă le verificăm dar nu mă interesează, că le-am primit și eu, așa de la prima vedere am găsit vreo 1500 ilegale dar nu mă interersează pe mine, sunt semnături date acolo.Vedeți că mai sunt semnături și când candidăm care sunt ilegale d-apoi la preluarea unui spital. Așa că noi nu suntem împotrivă să depună documentele și Simeria, să depună documentele și Băcia dacă vor să-l ia sau oricine este în conformitate cu condițiile stimați colegi, stabilite de Ministerul Transporturilor ca să poată fi preluat un spital. Nu este vorba să întelegeți că nu este vorba doar de Hunedoara, de Spitalul CFR Simeria să fie preluat de Consiliul Județean este vorba în toată tara se preiau spitalele care apartin de CFR se preiau la UAT-uri județ sau municipiu, oraș, cei care îndeplinesc condițiile.Ca atare nu este un moft al nostru, nu am primit nici sms-uri să-l preiau sau nu îl preiau este o hotărâre a noastră a Consiliului Județean.Dumneavoastră care ați primit sms-uri să vă abțineți sau sa nu să votați, să fiți împotrivă, sustineți-le.
 		Vreau să îi asigur pe cetățenii din Simeria și este bine că suntem on-line poată să vadă oricine că Spitalul din Simeria nu va fi băgat în subordinea Spitalului Județean rămâne spital de sine stătător, să satisfacă cerințele cetățenilor din orașul Simeria și din comunele alăturate orașului Simeria. Ba mai muilt așa cum am spus-o și la început  vrem să îl dotăm cu aparatură de performanță să-l renovăm, să apară cel putin așa dacă nu mai bine după experienta pe care o avem acuma cu Spitalul Judetean din Deva.Ca atare, că 6000 de semnături, nu facem politică acuma cam degraba pornim campania electorală că vedeti ce se întâmplă cu cât o pornești mai devreme campania electorală, cu atâta iei bobârnace în cap, cu mai mulți și ca atare, eu mă feresc să o pornesc și mă feresc să fac administrație publică, nu campanie electorală. Deci, după aceste cuvinte dacă aveți ceva de comentat, dacă nu supun votului dumneavoastră introducerea pe ordinea de zi a proiectului.
Se supune la vot proiectul ordinii de zi cu suplimentarea propusă:
1. Împotrivă?
1. Abţineri?
1. Cine este pentru? 
		Ordinea de zi a fost aprobată cu 32 voturi pentru.
Nistor Laurențiu:
		Dau cuvântul secretarului general al județului.
Dan Daniel:
		Vă informăm că proiectele de hotărâre ce vor fi supuse votului dumneavoastră îndeplinesc condițiile art.136 din Ordonanța de Urgență a Guvernului nr.57/2019 privind Codul administrativ, cu modificările și completările ulterioare, fiind însoțite de referatele de aprobare, rapoartele de specialitate ale compartimentelor de resort și de avizele comisiilor de specialitate.
		
I.

Se prezintă proiectul de hotărâre privind aprobarea devizului general actualizat pentru obiectivul de investiții ”Creșterea eficienței energetice și reabilitarea imobilului Teatrul Dramatic I.D.Sîrbu Petroșani”;
Nistor Laurențiu:
Cei care ati mai trecut prin Petroșani parcă se văd lucrările foarte frumoase și Teatrul parcă a renăscut.
Se prezintă punctul de vedere al comisiilor de specialitate:
		Doamna consilier județean Bălănesc Doinița Maria prezintă avizul Comisiei de studii, prognoze economico-sociale, buget, finanțe, administrarea domeniului public și privat al județului.
Doamna consilier județean Chivu Cristina prezintă avizul Comisia privind organizarea, dezvoltarea urbanistică, realizarea lucrărilor publice, protecția mediului, conservarea monumentelor istorice și de arhitectură.
	 	Domnul consilier județean Petruș Adrian prezintă avizul Comisiei juridice, apărarea ordinii publice, respectarea drepturilor omului și a libertăților cetățenești.
Nistor Laurențiu:
  		Dacă sunt discuții din partea dumneavoastră?
Nefiind intervenții la acest punct, se supune la vot proiectul de hotărâre privind aprobarea devizului general actualizat pentru obiectivul de investiții ”Creșterea eficienței energetice și reabilitarea imobilului Teatrul Dramatic I.D.Sîrbu Petroșani”;
· Împotrivă?
· Abţineri?
· Cine este pentru? 
  		Proiectul de hotărâre a fost adoptat cu unanimitate de voturi (32).

					II.

Se prezintă proiectul de hotărâre privind aprobarea contractării unei finanțări rambursabile interne în valoare de maximum 56.883.997 lei.
Se prezintă punctul de vedere al comisiilor de specialitate:
		Doamna consilier județean Bălănesc Doinița Maria prezintă avizul Comisiei de studii, prognoze economico-sociale, buget, finanțe, administrarea domeniului public și privat al județului.
	 	Domnul consilier județean Petruș Adrian prezintă avizul Comisiei juridice, apărarea ordinii publice, respectarea drepturilor omului și a libertăților cetățenești.
Nistor Laurențiu:
  		Dacă sunt intervenții din partea dumneavoastră?
Chivu Cristina: 
		Domnule președinte, dacă îmi permiteți Chivu Cristina.
Nistor Laurențiu:
		Vă rog!
Chivu Cristina: 
		Aș fi avut rugămintea, de fapt aș avea rugămintea ca pe viitor când vom mai vota proiecte de genul acesta să vină un pic mai multe detalii pentru că acolo avem un tabel cu sume și unde vor fi folosite.Am fi apreciat să știm care este valoarea totală a proiectului respectiv și cât la sută e cofinanțarea pe care o va pune Consiliul Județean prin acest împrumut care se va face astăzi.Multumesc 
Nistor Laurențiu:
		Am înteles, aveți dreptate trebuie să puneți pe langă să fie valoarea toată când e la comisii să știe tot, tot dar sunt și acum aceste lucruri făcute că altfel nu pot să fie facute, cine vrea să le dorească poate să vină la contabilitate dar vă rog să le puneți și la comisii să fie la început. Auziti doamna Chivu la ședința următoare vi le prezintă și să le vedeți că sunt toate în regulă ca să nu mai veniți până aici.E mai bine așa? Dar de acum vă rog la comisii când mai avem asemenea lucruri, au dreptate să fie fiecare dacă  valoarea proiectului este trei lei, noi trebuie să punem 10%, 30 de bani punem noi, să vadă oamenii de ce.E corect așa ? Bine, doamna Chivu, multumesc așa vor face.
Chivu Cristina: 
		Multumesc.
Nistor Laurențiu:
		Alte intervenții?
Nemaifiind alte intervenții la acest punct, se supune la vot proiectul de hotărâre aprobarea contractării unei finanțări rambursabile interne în valoare de maximum 56.883.997 lei.
· Împotrivă?
· Abţineri?
· Cine este pentru? 
  		Proiectul de hotărâre a fost adoptat cu unanimitate de voturi (32).

						III.

Se prezintă proiectul de hotărâre privind aprobarea intenției de preluare de către județul Hunedoara a Spitalului General Căi Ferate Simeria aflat în subordinea Ministerului Transporturilor și Infrastructurii.  
Se prezintă punctul de vedere al comisiilor de specialitate:
		Doamna consilier județean Bălănesc Doinița Maria prezintă avizul Comisiei de studii, prognoze economico-sociale, buget, finanțe, administrarea domeniului public și privat al județului.
	 	Domnul consilier județean Petruș Adrian prezintă avizul Comisiei juridice, apărarea ordinii publice, respectarea drepturilor omului și a libertăților cetățenești.
Nistor Laurențiu:
  		Dacă sunt intervenții?
Chivu Cristina: 
		Dacă îmi permiteți, domnule președinte, Chivu Cristina?
Nistor Laurențiu:
		Vă rog!
Chivu Cristina: 
		După cum ați spus și dumneavoastră în preambul sunt strânse undeva la  6000 de semnături din care 5000 de semnături sunt locuitori ai orașului Simeria care si-au exprimat dorința ca acest spital să fie preluat de Primăria Simeria.Domnul administrator public ne-a spus la ședința de comisie că Simeria n-ar îndeplini condițiile legale.M-am interesat și Simeria îndeplinește condițiile legale la fel cum Consiliul Județean le îndeplinește, e la stadiul de clarificări, e adevărat că, Consiliul Județean are o capacitate financiară mai mare să preia acest spital dar asta nu înseamnă că orasul Simeria nu ar putea să îl gestioneze.La rugămintea primarului Simeriei care dacă acest punct ar fi pus pe ordinea de zi a ședinței ordinare si-ar fi dorit să participe ca reprezentant al comunității, am discutat cu dânsul și mi-a spus că ei își doresc foarte mult să preia acest spital.Din acest motiv consilierii PNL vor vota împotrivă mai ales pentru că din experienta pe care o avem, în primul rând cu urgenta de la Călan știm că sunt probleme în gestionarea punctelor externe să spun așa și nu este neapărat cum să spun așa un etalon spitalul de la Deva în a gestiona punctele de lucru pe care le are. Din ce am înteles se dorește ca spitalul de la Simeria să devină o subsidiară sau un punct de lucru a spitalului de la Deva și noi avem o experiență nefericită la Călan cu acest lucru.De aceea după discuțiile pe care le-am avut cu domnul primar și având în vedere dorinta cetățenilor din Simeria, noi ne vom opune acestui proiect.Multumesc.
Nistor Laurențiu:
		Altcineva?
		Mane Marius: 
Mane, de la grupul consilierilor AUR.
 Nistor Laurențiu:
Domnul Mane,v-am auzit dar se aude foarte greu și rău și nu știam cine vorbește de aceea v-am întrebat altcineva.Să vă spuneți numele fiindcă legătura este văd că proastă, nu merge bine. Vă rog.
Mane Marius: 
Da, ok dacă s-a auzit asta e atunci.
Nistor Laurențiu:
Vă rog, domnul Mane.
Mane Marius: 
Da, grupul consilierilor AUR se abține, nu vrem să facem alte comentarii că sunt de prisos.
 Nistor Laurențiu:
Am înteles.
Mane Marius: 
Eu cel puțin nu am dar poate colegii au un punct de vedere si vă rog să îl exprime dacă.
Nistor Laurențiu:
Am înteles.Altcineva? Domnul Demeter, vă rog.
Demeter Ioan:
Mulțumesc, domnule președinte. Aș vrea să îmi exprim punctul de vedere în legătură cu acest subiect, ca unul care am desfășurat activitate medicală 44 de ani și printre altele, am fost și director de sănătate publică și manager de spital. După opinia mea, preluarea Spitalului Simeria nu trebuie privită doar ca o preluare administrativă, adică a unei clădiri din punct de vedere administrativ, această preluare face parte dintr-o strategie mai largă medicală a Consiliului Județean de dezvoltare a serviciilor medicale în județul Hunedoara. Acest lucru este deosebit de important pentru a evita suprapunerile de asistență medicală și costurile suplimentare ale asistenței medicale în județul Hunedoara. Deci, dacă primăriile privesc doar dintr-un punct mai îngust, să zic așa, fără a jigni pe cineva această problemă de a prelua un spital în subordinea municipiului, a unui oraș, Consiliul Județean are strategia de dezvoltare medicală a întregului județ. În plus, într-adevăr, Consiliul Județean a demonstrat experiență administrativă și de gestionare a problemelor medicale în județul Hunedoara. Mulțumesc.


Nistor Laurențiu:
Vă mulțumesc și cu permisiunea dumneavoastră, mă mai repet și eu încă o dată. V-aș ruga să nu facem politică când e vorba de administrație. Dacă era un primar PSD, de exemplu doamna Chivu, dacă era Bedea la Simeria și-l vrea și el cum l-a vrut și el, că și Bedea a depus documentația sunt convins că dumneavoastră votați cu Consiliul Județean și nu cu Bedea așa că asta că votăm, că e primarul, este politică și pe mine politica nu mă interesează când este vorba de administrația publică. Încă o dată, repet și vă dau și cuvântul de onoare dacă vreți dar văd că insistați pe prostii nu știu de ce, nu se va face o secție în subordinea Spitalului Județean. Spitalul din Simeria, în situația în care va fi preluat de Consiliul Județean, rămâne spital de sine stătător și intenționăm să mai dezvoltăm secții acolo, nu să îl facem în subordinea cuiva. Deva are suficient ce are în subordine, conducerea de la Deva și să coordoneze bine Spitalul Județean, că au suficient de muncă, nu le mai dăm altceva. Așa că ideea cu 6.000 de oameni ar fi când noi le-am face un rău dar noi le facem un bine. Oamenii din Simeria dacă mă duceam și eu pe la ei dar eu asta nu o fac și auzeau ce spun că le fac spitalul ăsta boboc și că le aducem aparatură de înaltă performanță, atunci îmi dădeau și mie șase semnături, din care 1.500 false. Dar n-am făcut asta, că eu nu mă duc, nu sunt în campanie electorală, lucrez corect, legal. Noi depunem și noi documentația iar Ministerul Transporturilor va spune da sau nu, la cine o dă, că nu știm noi dacă o dă la Deva, la Consiliul Județean sau o dă la Simeria sau poate mai depune documentația altcineva, Băcia sau nu știu care Uroiul. Ca atare, încă o dată, vă asigur și pe dumneavoastră și cetățenii din Simeria, că cele 600 de semnături sunt pentru a menține spitalul să nu fie dat în altă parte, nu pentru a fi, că dacă aude Simeria că nu pot să-l întrețină oamenii nu îl mai semnau. Dar când faci și politică și administrație, e normal să folosești armele și într-o parte și într-alta. Poate nu știi cum bubuie greșit și se întâmplă, așa că noi depunem documentația, cei care analizează documentațiile puse de noi, de Simeria sau de altcineva, nu suntem noi, nici Simeria și ca atare, ministerul este cel care le rezolvă. Dacă nu mai sunt dezbateri, supun votului dumneavoastră proiectul de hotărâre pe ansamblul său și întrucât suntem on-line și nu ne vedem, nu vreau să spuneți că n-au votat, o să strig nominal fiecare consilier. E bine așa? Că am înțeles că unii ați primit sms-uri să fiți împotrivă, unii abțineri, iaca, alianța PNL, AUR s-a format. Vă doresc succes! Dar nu-i UDMR-ul ca să faceți majorități. 
Bălănesc Doinița: 
Pentru, domnule președinte.
Nistor Laurențiu:
Bogdan Sever.
Bogdan Sever:
Pentru, domnule președinte.
Nistor Laurențiu:
Costa Diana Claudia
Costa Diana Claudia
Pentru, domnule președinte.
Demeter Ioan:
Pentru
Nistor Laurențiu:
Dobra Ramona Andreea
Dobra Ramona Andreea:
Pentru.
Nistor Laurențiu:
Dunca Victoria Alina.
Dunca Victoria Alina:
Pentru.
Nistor Laurențiu:
Filimon Valeria Cristina. Doamnă, nu se aude, eu vă văd dar nu mâna sus, pentru sau nu? Doamna Vali, eu te văd că ridici mâna spuneți pentru, ca să se-audă tare. Doamna Vali, deschideți microfonul. O vedeți pe doamna Vali? Consilierii județeni, o vedeți pe doamna Filimon?
Pop Maria Ioana:
Da, da.
Chivu Cristina: 
		Trebuie să spună că este pentru, domnule președinte, asta e procedura de vot. Dacă nu, nu este prezentă.
Nistor Laurențiu:
Nu vezi că ridică mâna sus? Cred că nu-i merge microfonul!
Pop Maria Ioana:
 Nu-i merge microfonul, cu siguranță.
Chivu Cristina: 
 Dacă era un consilier PNL, spuneați că nu e prezent. Respectați, vă rog, 
procedura de vot.
Nistor Laurențiu:
Da nu-mi dați lecții că nu iau lecții de la dumneavoastră deocamdată. 
Filimon Valeria Cristina.
Pentru 
Nistor Laurențiu:
Da, ați văzut dar feriți-vă de a da lecții că totuși pot da lecții mai mult eu, că sunt mai trecut prin administrație, doamna Chivu. Mulțumesc. În sfârșit ați auzit-o că a zis pentru. Iară regretați că v-ați ațâțat un pic! Hirghiduș Ion.
Hirghiduș Ion:
Pentru.
Nistor Laurențiu:
Icodim Petru Cristian.
Icodim Petru Cristian.
Pentru.
 Ile Alecsandru Gheorghe:
Pentru.
Nistor Laurențiu:
Ivăniș Măria. 


Ivăniș Măria: 
Pentru
Nistor Laurențiu:
 Petruș Adrian
Petruș Adrian:
 Pentru, domnule președinte 
Nistor Laurențiu:
Rus Ioan. Rus Ioan de la Petroșani. Te vedem dar unde esti, te-ai ascuns? 
Da, vă rog să-l sunați. Stați, stați un pic, că…Stimați colegi, vă propun să trecem mai departe până când domnul Rus își revine cu microfonul. Sunteți de acord?Da. Ștaier Ioan Dumitru.
Ștaier Ioan Dumitru: 
Pentru.
Nistor Laurențiu:
Ștefănie Maria.
Ștefănie Maria:
Pentru.
Țambă Alin Adam: 
Pentru.
Nistor Laurențiu:
Si cu voia dumneavoastră Nistor Laurențiu, ce să zic acuma, ridic mâna 
sau ce să spun, doamna Chivu?
 		Lăsconi Aurica:
Ați sărit peste niște consilieri, domnule președinte. Pe Lasconi, n-ați citit-o!
Olariu Ana Monica: 
Pe Olariu, n-ați citit-o!
Ștaier Ioan Dumitru: 
O să vină rândul pe grupurile parlamentare, cred că a vrut să le citească domnul președinte 
Olariu Ana Monica: 
Fără ordine alfabetică.
Nistor Laurențiu:
Numai putin, ridic mâna și spun pentru, mulțumesc.
Lăsconi Aurica:
Domnule președinte, ați sărit unii consilieri pe care nu ne-ați strigat 
Nistor Laurențiu:
Pe cine? 
Lăsconi Aurica:
Lasconi, de exemplu.
Olariu Ana Monica: 
Olariu, de exemplu.
Nistor Laurențiu:
Pe cine?
Lăsconi Aurica:
Lasconi.
Nistor Laurențiu:
Doamnă, aveți un pic răbdare, că faceți greșeli enorme. 
Costel Avram:
Domnule președinte, domnul Rus este în Singapore așa am auzit noi și întrebati-l. 
Nistor Laurențiu:
Domnul Rus este în Singapore. Stați că acuma îl da la microfon. Nu citesc stai să s-o rezolvăm asta. Hai ca liniile sunt ocupate, noi îl sunăm, el ne sună. Lasă-l să te sune. Deci, n-am citit pe Lasconi, da Doamne ferește! Alo?
Lăsconi Aurica:
Da, domnule președinte, eu sunt împotrivă, vă rog.
Nistor Laurențiu:
Domnul Rus? Vă rog.
Rus Ioan: 
Pentru
Nistor Laurențiu:
Domnul Rus. Pentru. Mai strigă o dată să se audă.
Rus Ioan: 
Pentru
Nistor Laurențiu:
Ați auzit?
Ștaier Ioan Dumitru: 
L-am auzit când ați spus pentru, de două ori.
Chivu Cristina:
N-am auzit nimic.
Nistor Laurențiu:
Care nu au auzit merg la medici.
Demeter Ioan:
La ORL 
Nistor Laurențiu:
Continuăm. PNL. Băbău Valeriu.
Băbău Valeriu:
Împotrivă.
Nistor Laurențiu:
Sms-ul ăla e să-l ții bine, să-l documentezi. Chivu Cristina
Chivu Cristina:
Împotrivă.
Nistor Laurențiu:
Cioară Adrian Sergiu 
Cioră Adrian Sergiu:
Ciora Adrian Sergiu, bună dimineața, domnule președinte! Împotrivă.
Nistor Laurențiu:
 Mulțumesc foarte frumos spus. Indreiu Daniel Ioan
Indreiu Daniel Ioan:
 Împotrivă.
Nistor Laurențiu:
Lasconi Aurica.
Lasconi Aurica:
Împotrivă.
Nistor Laurențiu:
No, vezi doamna Lăsconi că te-am citit.
Lasconi Aurica:
 Da, domnule președinte, eu sunt și cetățean al Simeriei și am semnat acel 
referendum. Mulțumesc.
Nistor Laurențiu:
Dumneata ești cetățean care ești înscris în PNL și aici discutăm pe partide, nu pe Simeria sau pe Șoimuș și eu sunt cetățean al Șoimușului, al comunei Șoimuș dar nu pot să-ți.. Olariu Ana Monica.
Olariu Ana Monica:
Împotrivă, domnule președinte.
Nistor Laurențiu:
Domnul Pârvan Ilie.
Pârvan Ilie:
 Impotrivă, domnule președinte.
Nistor Laurențiu:
Domnul Prip.
Prip Ioan: 
Împotrivă.
Nistor Laurențiu:
Ai răgușit, zicând împotrivă. Mulțumesc. Consilierii de la AUR. 
Domnul Andronache Emanoel.
Andronache Emanoel:
Abținere.
Nistor Laurențiu:
 Ați primit sms-ul?
Andronache Emanoel:
Nu, noi vorbim la telefon, nu prin sms-uri.
Nistor Laurențiu:
Am înțeles. Domnul Mane Marius.
Mane Marius:
Abținere.
Nistor Laurențiu:
 Ați prins și dumneavoastră sms-ul. 
Mane Marius:
Lăsăm comentariile pentru mai târziu.
Nistor Laurențiu:
Doamna Nicola Alina Maria 
Nicola Alina Maria:
Abținere.
Nistor Laurențiu: 
Mulțumesc. Domnul Olărescu Dănuț.
Olărescu Dănuț:
Abținere.
Nistor Laurențiu: 
Doamna Popa Maria Ioana.
Popa Maria Ioana:
 Abținere. 
Nistor Laurențiu: 
Nu vă doare gura?
Popa Maria Ioana:
Nu mă doare, domnule președinte. Eu vreau să văd ce fac primarii dacă le dăm responsabilități, sincer e o decizie personală. N-am primit niciun sms și n-am făcut alianță.
Nistor Laurențiu: 
Pe dumneavoastră nici nu v-am întrebat de sms că dumneavoastră fost ziarist, nu primiți sms- uri. Răduți Mihai Andrei.
Răduți Mihai Andrei:
Abținere.
Nistor Laurențiu: 
Mulțumesc. Și cu voia dumneavoastră, domnul Rotariu Viorel Adelin 
Rotariu Viorel Adelin:
Abținere.
Nistor Laurențiu:  
Deci, domnilor colegi, cu 17 voturi pentru este adoptată hotărârea de Consiliul Județean. Cred că mai democratic ca mine nu mai putea fi nici fie iertat domnul Ion Iliescu. Dumnezeu să-l odihnească! Așa că uitați, doamna Chivu, altă dată să nu mai săriți că uitați cum se rezolvă de frumos! Doamne ajută!
 		Proiectul de hotărâre privind aprobarea intenției de preluare de către județul Hunedoara a Spitalului General Căi Ferate Simeria aflat în subordinea Ministerului Transporturilor și Infrastructurii – proiectul a fost adoptat cu 17 voturi pentru (Nistor Laurențiu, Țambă Alin Adam, Demeter Ioan, Bălănesc Doinița Maria, Bogdan Sever, Costa Diana Claudia, Dobra Ramona Andreea, Dunca Victoria Alina, Filimon Valeria Cristina, Hirghiduși Ion, Icodin Petru Cristian, Ile Alecsandru Gheorghe, Ivăniși Maria, Petruș Adrian, Rus Ioan, Ștaier Ioan Dumitru, Ștefănie Maria), 8 voturi împotrivă (Băbău Valeriu, Chivu Cristina, Ciora Adrian Sergiu, Indreiu Daniel Ioan, Lăsconi Aurica, Olariu Ana Monica, Pârvan Ilie, Prip Ioan) și 7 abțineri (Andronache Emanoel, Mane Marius, Nicola Alina Maria, Olărescu Dănuț, Pop Maria Ioana, Răduți Mihai Andrei, Rotariu Viorel Adelin);
Nistor Laurențiu:  
Eu vă mulțumesc din suflet dar acum, sincer la toți că v-am stricat cu o oră mai devreme, când ne întâlnim la următoarea ședință, promit că dau o bere dar nu aici, la Consiliul Județean. Vă invit undeva la o bere.
Bogdan Sever:
 Să nu uitați. 
Nistor Laurențiu:  
Poftim? Dar în orice caz sunt mândru de dumneavoastră că ați acceptat să fiți la ședință și e bine că facem așa. Sigur că votul este a fiecăruia, nu e dirijat, nu poți să spui prezent nu votez, că vezi că este ilegal, da să spui clar împotrivă sau abțineri. Doamne ajută! Felicitări alianței formate la Consiliul Județean, PNL- AUR! Vă doresc mult succes și 
aveți grijă că ține o zi numai alianța, e puțin, ține puțin. Vreau să vă anunț, să nu ziceți că nu vă anunț, de luni voi fi în concediu până în data de 5 iulie. Plec din țară, plec și eu într-o stațiune frumoasă unde nu știu câți români își permit să meargă, stațiunea se numește Felix, la un hotel în care nu știu câți români își permit să plătească cazarea așa că să-i transmiteți Domnului să mai scrie o dată asta. Nu o să-i dau și numărul camerei, că poate vine dracu și pune ceva la ușă și mă feresc. Da, sunt în Felix la un hotel frumos, singurul hotel de stațiuni balneare de cinci stele din România. Asta îmi permit și eu. Îmi permit și eu, din salariul meu, să mă duc la un hotel de cinci stele. Alții merg în străinătate nu știu la câte sute de mii de kilometri și vin să-și pupe președintele și pe urmă merg înapoi. Dar eu nu am scris așa ceva, că nu îmi stă caracterul să scriu de astea. Asta e viața. Am mai văzut, ca să vă informez și pe dumneavoastră, am mai văzut un bețiv, auziți, am mai văzut un bețiv din Deva care dădea un interviu pe undeva pe la Cluj și nu știa ce să zică. Și vai și ce făcea! Cum e, vai de capul meu că nu știu să recit o poezie. Sigur că el, timp de doi ani și ceva, trei ani numai poezii cred că a recitat că a avut timp. Eu nu-mi doresc să recit poezii acolo, în locurile de alea dar pot să le recit oriunde și la teatru, dacă vreți. Așa că îi transmit Domnului să lase poeziile și să spună la cetățeni cum se poate îndrepta și când mai merge la interviuri, să lase băutura că nu știa cum să vorbească, se bâlbâia dracului din cauza băuturii, probabil era 4x4 și acolo la studio. Auziți domnilor consilieri cât e de tâmpit! Spune la emisiune la Cluj, a fost și spune că am în fața casei la mine, cât e de prost! Și știți cine e ăla? Îl ghicește cineva?
Pop Mihaela Ioana: 
 Mircia Munteanu. 
Nistor Laurențiu:  
Mircia Munteanu, așa-i? Și spune acolo la emisiune că în fața casei mele, proprietatea mea personală am un sens giratoriu pe care nici ăla n-am fost în stare să-l fac, să-l termin. Trăsnească-l Dumnezeu de bețiv! Că pe urmă, pe la terminarea emisiunii, probabil după ce o mai tras aer un pic în piept după alcoolul ăla și aburii care ieșeau din el, că se vedeau în fața microfonului cum ieșeau aburii de alcool din el, spune de alt sens giratoriu de la Șoimuș, de unde noi toți spunem acum că ne ocupăm de el, să îl facem împreună cu CNAIR, știți și dumneavoastră deci, confundă sensul giratoriu de la pod, de la Șoimuș cu sensul giratoriu din fața casei mele. Probabil mulți dintre dumneavoastră știți unde stau dar n-am apucat să fac sens giratoriu. N-am apucat până acum doi ani nici măcar să îmi facă șoseaua ca lumea, mergeai pe ea mai rău ca pe la Cinciș. Dar asta e viața! 
Nistor Laurențiu:  
Ședința ordinară, dragi colegi, va fi pe 30 iunie, la ora 11, prezență fizică. În locul meu o să conducă ședința domnul vicepreședinte Alin Țambă. În rest, dacă aveți ceva probleme, vă răspund la telefon să știți dar mă sunați mai după-masă, nu dimineață. Dimineața sunt la proceduri pe acolo și vreau să vin fresh de acolo, întinerit cu vreo 4-5 ani. Vă mulțumesc încă o dată din suflet! Doamne ajută! Să ne vedem cu bine!
Pop Mihaela Ioana: 
Doamne ajută! Multă sănătate! Vacanță plăcută!
Nistor Laurențiu:  
Multumesc!
Epuizându-se ordinea de zi, se declară închise lucrările ședinței.


  PREȘEDINTE,   
Nistor Laurentiu	     	   SECRETAR GENERAL AL JUDEȚULUI,
								    Daniel Dan

